**Diagram

Description automatically generated**Logo, company name

Description automatically generated

**Pārtikas publiskie iepirkumi**

**Vidzemes reģionā: pašvaldību un**

**pārtikas ražotāju un pārstrādātāju pieredze**

**Vidzeme, 2022**

2021. gadā Vidzemes plānošanas reģions un Latvijas lauku forumu veica pētījumu, kura ietvaros tika apzināta Vidzemes reģionu pašvaldību un uzņēmēju – vietējo pārtikas ražotāju un pārstrādātāju, pieredze un prakses pārtikas produktu un ēdināšanas pakalpojumu publiskajos iepirkumos. Pētījums tika īstenots divos posmos, veicot tiešsaistes aptaujas un telefonintervijas.

Pirmajā pētījuma posmā no 2021. gada 17.maija līdz 29.jūnijam tika izzināta pašvaldību pieredze **pārtikas produktu un ēdināšanas pakalpojumu iepirkumos to pakļautībā esošo izglītības, sociālās aprūpes un veselības aprūpes iestāžu klientu ēdināšanai**, kā arī apkopota informāciju un dati **par esošajām pārtikas un ēdināšanas pakalpojumu iepirkumu praksēm, pastāvošajiem šķēršļiem un nepieciešamajiem risinājumiem.** Aptaujā piedalījās 25 respondenti: pašvaldību, to struktūrvienību un iestāžu vadītāji, iepirkumu speciālisti, juristi no **16 Vidzemes reģiona pašvaldībām[[1]](#footnote-1)**: Alūksnes novads, Amatas novads, Beverīnas novads, Cesvaines novads, Cēsu novads, Gulbenes novads, Jaunpiebalgas novads, Līgatnes novads, Naukšēnu novads, Priekuļu novads, Smiltenes novads, Raunas novads, Rūjienas novads, Valkas novads, Valmieras pilsētas pašvaldība, Varakļānu novads. Kopskaitā iegūtie dati aptver 100 dažādas izglītības, sociālās aprūpes un veselības aprūpes iestādes Vidzemes reģionā.

Otrajā pētījuma posmā no 2021. gada 18.oktobra līdz 6.novembrim tika apzināta vietējas izcelsmes pārtikas ražotāju un pārstrādātāju pieredze un viedoklis par to izvēli **piedalīties vai nepiedalīties publiskajos pārtikas produktu iepirkumos, kā arī noskaidroti faktori, kas var veicināt vietējo ražotāju dalību pārtikas produktu iepirkumos un palielināt vietēji ražotu pārtikas produktu[[2]](#footnote-2) klāstu un apjomu pašvaldību īpašumā vai pārraudzībā esošajās izglītības, sociālās aprūpes un veselības aprūpes iestādēs.** Aptaujā un telefona intervijās tika noskaidrota 32 uzņēmēju pieredze.

Pētījumā tika apkopoti dati par laika periodu pirms Covid-19 pandēmijas. Pētījuma rezultāti prezentēti Vidzemes reģiona pašvaldībām, kā arī tiek izmantoti sarunās ar pārtikas ražotājiem un pārstrādātājiem, kā arī citiem pārtikas sistēmā iesaistītajiem dalībniekiem (uzraugošajām un atbalsta institūcijām, politiku veidotājiem), lai sagatavotu priekšlikumus risinājumiem, kas sekmētu pozitīvas izmaiņas aplūkotajā jomā.

Vidzemes plānošanas reģions un Latvijas lauku forums izsaka pateicību visiem aptauju dalībniekiem - pašvaldībām, to iestādēm un uzņēmumiem, kuri veltīja laiku atbilžu sagatavošanai.

Būsim gandarīti un pateicīgi, ja, iepazīstoties ar šī materiāla saturu, velēsities izteikt viedokli vai sniegt ieteikumus, kas darba grupai palīdzēs apzināt un realizēt efektīvākos risinājumus, lai iespējami īsākā laika periodā Vidzemes reģiona bērnudārzu, skolu, sociālās aprūpes un veselības aprūpes iestāžu galdā būtu vairāk pieejami vietēji ražoti produkti. Kontaktinformācija ieteikumiem un jautājumiem: Irīna Kulitāne, Vidzemes plānošanas reģiona eksperte ekonomikas jautājumos. E-pasts: [irina.kulitane@konso.lv](mailto:irina.kulitane@konso.lv), tālrunis: 29 131 859.

Pētījums tika veikta ES Apvārsnis 2020 programmas finansēta projekta “Sadarbībā balstīta ilgtspējīgu un drošu pārtikas sistēmu veidošana “Food2030” mērķu sasniegšanai” (CITIES2030) ietvaros.

SATURS

[**1.** **Pārtikas produktu un ēdināšanas pakalpojumu iepirkumi pašvaldībās un to iestādes** 4](#_Toc96118630)

[1.1. Pārtikas produktu iepirkumu organizācija pašvaldībās 5](#_Toc96118631)

[1.1.1. Specializētās pārtikas iepirkumi 6](#_Toc96118632)

[1.1.2. Sertificētie pārtikas produkti 7](#_Toc96118633)

[1.1.3. Augu valsts izcelsmes pārtikas produktu strukturēšana grupās 8](#_Toc96118634)

[1.1.4. Vietēji ražotu produktu īpatsvars kopējā iepirktajā pārtikas apjomā 8](#_Toc96118635)

[1.2. Ēdināšanas pakalpojumu iepirkumi 9](#_Toc96118636)

[1.2.1. Vietēji ražotu pārtikas produktu izsekojamība ēdināšanas pakalpojuma ietvaros 10](#_Toc96118637)

[1.2.2. Specializētās ēdienkartes cilvēkiem ar īpašām uztura vajadzībām 10](#_Toc96118638)

[1.3. Sadarbība ar vietējiem pārtikas ražotājiem un pārstrādātājiem 10](#_Toc96118639)

[1.3.1. Pārtikas produktu piegādātāji 10](#_Toc96118640)

[1.3.2. Vietēji ražotas pārtikas iegādi ierobežojošie faktori un nepieciešamie priekšnoteikumi 11](#_Toc96118641)

[1.4. Pārtikas produktu un ēdināšanas pakalpojumu iepirkumu sagatavošanā un īstenošanā iesaistītie cilvēkresursi, to zināšanas un vajadzības 14](#_Toc96118642)

[**2.** **UZŅĒMUMU DALĪBA PĀRTIKAS PRODUKTU UN ĒDINĀŠANAS PAKALPOJUMU IEPIRKUMOS** 16](#_Toc96118643)

[2.1. Izpētē iesaistīto uzņēmumu īss raksturojums 16](#_Toc96118644)

[2.2. Uzņēmumu pieredze publiskajos pārtikas produktu iepirkumos 18](#_Toc96118645)

[2.3. Faktori, kuriem jāizpildās, lai uzņēmumi piedalītos publiskos pārtikas produktu iepirkumos 20](#_Toc96118646)

[2.4. Uzņēmumu spēja izpildīt publiskā sektora pasūtītāju prasības pārtikas produktu piegādēm 22](#_Toc96118647)

[**3.** **PAŠVALDĪBU UN UZŅĒMĒJU IETEIKUMI PĀRTIKAS PUBLISKO IEPIRKUMU PILNVEIDOŠANAI** 24](#_Toc96118648)

[3.1. Pašvaldību un to iestāžu ieteikumi 24](#_Toc96118649)

[3.2. Uzņēmēju ieteikumi 25](#_Toc96118651)

# Pārtikas produktu un ēdināšanas pakalpojumu iepirkumi pašvaldībās un to iestādes

Pārtikas produktu iegādes un ēdināšanas nodrošināšanas jautājumi Vidzemes reģiona pašvaldībās aptver trīs iestāžu grupas: izglītības, sociālās aprūpes un veselības aprūpes iestādes. Aptaujā iesniegtās atbildes aptver pavisam 100 dažādas institūcijas[[3]](#footnote-3).

Lielākā daļa no aptaujātajām pašvaldībām (9) pārtikas un/vai ēdināšanas pakalpojuma iepirkumu veic centralizēti visām iestādēm kopā. 5 pašvaldības veic iepirkumu centralizēti katrai iestāžu/pakalpojumu grupai. Piemēram, Valmieras pilsētas pašvaldība organizē ēdināšanas pakalpojuma iepirkuma konkursu ar četrām daļām: pirmsskolas izglītības iestādēm, vispārizglītojošām skolām, speciālās izglītības iestādēm un pansionātam. 2 aptaujātajās pašvaldībās iestādes pašas veic atsevišķus iepirkumus savām vajadzībām (piemēram, Alūksnes novadā).

8 pašvaldībās tiek iepirkti pārtikas produkti, būtiski mazāk - 3 pašvaldībās (Valmieras pilsētas pašvaldība, Jaunpiebalgas novads, Cēsu novads) - ēdināšanas pakalpojumi, savukārt piecās pašvaldībās izmanto abu veidu pieeju – iepērk gan pārtikas produktus, gan arī ēdināšanas pakalpojumus. Pašvaldības un to iestādes pielāgojas faktiskajai situācijai, kas nosaka pieejas izvēli. Piemēram, ja ir spēcīga iestādes virtuve (pieejami kvalificēti darbinieki), tad izvēlas pārtikas iegādi. Savukārt gadījumā, ja iestādei ir problēmas ar virtuves darbinieku nodrošināšanu, izvēlas iepirkt ēdināšanas pakalpojumu.

Argumentācijā par izvēli īstenot pārtikas produktu iepirkumu dominē tādi faktori, kā kvalitāte un izmaksu kontrole (skatīt 1. attēlu).

***1.attēls. Pašvaldību un to iestāžu argumenti izvēlei organizēt pārtikas produktu iepirkumu***

Ēdināšanas pakalpojuma iepirkuma izvēlē biežāk minētais arguments ir ražotāju zemā interese piedalīties nelielā produktu apjoma vai iepirkumu nolikumā noteikto prasību dēļ (skatīt 2. attēlu).

***2.attēls. Pašvaldību un to iestāžu argumenti izvēlei organizēt ēdināšanas pakalpojuma iepirkumu***

Jāatzīmē arī citi aptaujas dalībnieku norādītie aspekti, kas ilustrē reālo situāciju saistībā ar pārtikas produktu iepirkumiem un ietekmē pašvaldību un to iestāžu pieejas izvēli:

* Veiktie normatīvo aktu grozījumi lielākoties atbalsta pārtikas produktu lieltirgotājus, jo viņiem ir noslēgti līgumi ar vietējiem ražotājiem, līdz ar to tie spēj izpildīt iepirkumu nolikumos noteiktās prasības. Lai pasūtītājs tieši varētu iesaistīt vietējo ražošanas uzņēmumu/zemnieku, ražotājam ir jāsakārto dokumentācija (piemēram, jāiegūst sertifikāts), taču ražotāju interese to veikt, ir maza.
* Zaļais iepirkums īstenojas “uz papīra”, bet realitātē nedarbojas. Tas atspoguļojas Pārtikas un veterinārā dienesta publicētajos datos par konstatētajiem pārkāpumiem.
* Pieejas izvēli ietekmē arī pasūtītāju vēsturiskā pieredze attiecībā uz ēdināšanas nodrošināšanu. Piemēram, pašvaldībā jau ilglaicīgi pastāv prakse bērnudārzos gatavot pārtiku uz vietas, bet skolās - pirkt ēdināšanas pakalpojumu.

## Pārtikas produktu iepirkumu organizācija pašvaldībās

Pārtikas produktu iepirkumi Vidzemes reģiona pašvaldībās lielākoties tiek organizēti viena gada periodam (9 pašvaldībās). Trijās pašvaldībās iepirkums tiek veikts 2 gadu periodam. Atsevišķās pašvaldībās pārtikas produktu iepirkuma līguma periods tiek diferencēts, piemēram, Valkas un Smiltenes novados. Diferencēšanas iemesli balstās iepirkumu organizācijas līdzšinējā praksē.

Vispārīgās vienošanās, kas dod iespējas vietējiem ražotājiem (audzētājiem) piedalīties iepirkumā ar nelielu produktu apjomu, tiek slēgtas 2 individuālu institūciju (izglītības iestāžu) līmenī vienā no aptaujā iesaistītajām pašvaldībām. Tas rosina izvērtēt iemeslus, kāpēc šī pieeja tiek salīdzinoši maz pielietota.

Visās pašvaldībās, kas iepērk pārtikas produktus, tiek pielietota **zaļā iepirkuma** metode, atbilstoši normatīvajos aktos noteiktajām prasībām. Tomēr katra pašvaldība pati nosaka, kurus no normatīvajos aktos noteiktajiem kritērijiem, tā iekļauj konkrētajā iepirkumā. Visbiežāk pielietotie kritēriji ir:

1. piegādes attālums (16 respondenti);
2. piegādātāja dalība pārtikas kvalitātes shēmās (9 respondenti).

Šo kritēriju izvēle lielākoties balstās to pārbaudes iespējamībā - attālums kā fiksēts rādītājs un sertifikātu esamība. Tomēr pieredze rāda, ka līguma izpildes laikā pasūtītajiem nav iespēju pārliecināties, no kurienes tieši produkti tiek piegādāti, kā arī trūkst informācijas par to, vai viss piegādes apjoms ir ražots sertificētajā platībā un pielietojot atbilstošo metodi.

Četras aptaujātās pašvaldības norādīja, ka tās piemēro specifiskākus “zaļos” kritērijus. Piemēram, autotransporta, ar kuru produkti tiek piegādāti, emisiju līmenis (EURO 5 vai EURO 6) un videi draudzīga pieeja iepakojuma izmantošanā (piemēram, iepakojuma nodošana atkārtotai izmantošanai). Skatīt 3.attēlu.

***3.attēls. Zaļā iepirkuma ietvaros pielietotie kritēriji***

### **Specializētās pārtikas iepirkumi**

Specializētā pārtika jeb funkcionāla un/vai diētiskā pārtika tiek iegādāta noteiktām patērētāju grupām un ietver šādas produktu grupas:

* produkti, kas nesatur laktozi;
* bezglutēna pārtika, piemēram, bezglutēna milti un to izstrādājumi;
* diētiskie produkti, piemēram, īpašā frakcijā sasmalcināti produkti.

Šādu produktu iegādei tiek izmantotas dažādas iepirkuma metodes: 1) tiek iepirkti tirgus izpētes rezultātā bez iepirkuma; 2) tiek iegādāti vispārējā iepirkuma ietvaros (viens respondents norādījis, ka iekļauj šos produktus bakalejas un saistīto produktu grupā); 3) tiek iegādāti kā atsevišķa daļa iepirkumā.

Daži pasūtītāji ir norādījuši pozitīvu pieredzi specifisku pārtikas produktu iegādē, piemēram, Amatas, Priekuļu un Līgatnes novadi. Tomēr vairāki pasūtītāji saskaras ar izaicinājumiem, kas kavē vai ierobežo vajadzīgo produktu piegādi. Piemēram, tiek norādīts, ka:

* daži produkti ir salīdzinoši maz pieejami, tāpēc tiem ir augsta cena;
* izdalot specializētos pārtikas produktus kā atsevišķu iepirkuma daļu, piegādātājiem ir maza interese par neliela apjoma piegādēm, tāpēc iepirkums nereti beidzas bez rezultāta.

### **Sertificētie pārtikas produkti**

Sertificēto produktu grupā dominē bioloģiski audzētu produktu iegāde. Tos iepērk 13 pašvaldībās un to iestādēs. 12 no tām iepērk Latvijā ražotus produktus. Tikai viens respondents ir norādījis, ka iepērk “iespējami tuvu vai ES robežās audzētus produktus”. 3 atbildēs ir norādīts, ka bioloģiski audzētus produktus neiepērk un neplāno iegādāties. Kā argumenti tam, ka netiek plānots iepirkt bioloģiski audzētu pārtiku, tiek minēti piedāvājuma neesamība un augstā cena. Savukārt viens respondents šobrīd neiepērk, bet vēlas to darīt turpmāk.

Bioloģiski audzētie pārtikas produkti tiek iepirkti, izmantojot divas pieejas:

* tiek iepirkti kopējā/vispārējā iepirkumā, tehniskajā specifikācijā atzīmējot, ka attiecībā uz konkrēto produktu priekšroka tiks dota bioloģiski audzētam;
* tiek iepirkti kopējā/vispārējā iepirkumā kā atsevišķa daļa.

Lai iegādātos bioloģiski audzētus produktus, piedāvājumu vērtēšanas kritērijos tiek iekļautas šādas prasības:

* produkti ar paaugstinātu kvalitātes līmeni;
* Zaļās karotītes sertifikāta esamība (pretendentiem ar maksimāli daudz pieejamiem Zaļās karotītes sertifikātu produktiem tiek piešķirts lielāks punktu skaits pārtikas kvalitātes shēmas ietvaros);
* dalība Nacionālajā pārtikas kvalitātes shēmā (NPKS) vai produktu atbilstība NPKS kvalitātes rādītāju prasībām;
* produkti, kas audzēti atbilstoši bioloģiskās lauksaimniecības prasībām (BLS);
* produkti, kas audzēti atbilstoši lauksaimniecības produktu integrētās audzēšanas prasībām (LPIAP).

Vairākās pašvaldībās ir prakse pirms iepirkumu sludināšanas, apzināt savā apkaimē esošos attiecīgo pārtikas produktu ražotājus, noskaidrojot, vai tie ir sertificēti un rosinot piedalīties iepirkumā. Dažkārt iepirkuma nolikumā netiek izvirzītas atsevišķas prasības bioloģiski audzētai pārtikai. Ja piegādātājs atrodas iespējami tuvu, un tas ir atbilstoši sertificēts, tas pēc vērtēšanas kritērijiem iegūst vairāk punktu un viņam var tikt piešķirtas līguma slēgšanas tiesības.

Pasūtītāji izdara izvēli, pamatojoties uz pretendentu iesniegtajiem sertifikātiem, jo nav iespēju dabā pārliecināties par piedāvāto produktu atbilstību. Iepirkumā netiek konkrēti noteikts, kuriem produktiem jābūt sertificētiem. Piegādātājs norāda, kuri produkti būs sertificēti. Ir produkti, kuriem paaugstināta kvalitāte ir jānodrošina obligāti.

Viens respondents ir norādījis, ka “trūkst zināšanu, kā organizēt šāda veida (bioloģiskās pārtikas) iepirkumus”, lai gan aptaujas rezultāti apliecina, ka tai pašā pašvaldībā ir līdzīgas jomas institūcija, kas to dara.

Aptaujātie ir norādījuši arī uz virkni problēmu, kas pastāv attiecībā uz bioloģiski audzētu pārtikas produktu iegādi:

* neliels bioloģiski audzētu produktu piegādātāju, kas piedalās iepirkumos, skaits;
* nepieciešamie produktu apjomi (īpaši izglītības iestādēs) ir niecīgi pret kopējo tirgu un līdz ar to neraisa ražotāju interesi;
* birokrātijas dēļ mazie, vietējie pārtikas ražotāji nepiedalās iepirkumos, savukārt vairumtirgotāji, kas pēc būtības neatbilst noteiktajām prasībām, veiksmīgi sagatavo prasībām atbilstošus pieteikumus;
* mazs un vienveidīgs produktu klāsts (trūkst dažādības);
* ierobežotais piedāvājums rada produktu sadārdzinājumu;
* mazās saimniecības līguma izpildes laikā nepilda saistības un nav vērstas uz problēmu risināšanu (piemēram, nespēj nodrošināt nolīgtos produktus visā līgumā izpildes periodā vai vēlas piegādāt tikai noteiktus dārzeņus vai piegādāt visu apjomu uzreiz, lai gan līgumā noteikts, ka piegāde jāveic visu gadu utt.);
* reāli piegādāto produktu neatbilstība līgumā atrunātajam – produktu saņēmēji ne vienmēr pārbauda atbilstību iepirkuma specifikācijai, kas dod iespēju piegādātājiem nepildīt prasības.

### **Augu valsts izcelsmes pārtikas produktu strukturēšana grupās**

Septiņās pašvaldībās, kas pašas iepērk pārtikas produktus un organizē ēdināšanu, iepirkumā augu valsts izcelsmes produkti (augļi, ogas un dārzeņi) tiek dalīti mazākās grupās. Piecās pašvaldībās tas netiek darīts, bet vienā pašvaldībā pieejas izvēle ir atstāta konkrētās iestādes, kuras vajadzībām produkti tiek iepirkti, ziņā.

Augu valsts izcelsmes produktu dalīšanai grupās tik piedāvātas vairākas atšķirīgas pieejas:

|  |  |  |  |  |
| --- | --- | --- | --- | --- |
| **1.variants** | **2.variants** | **3.variants** | **4.variants** | **5.variants** |
| 1. Garšaugi, augļi, dārzeņi.  2. Atsevišķi līgumi ar vietējiem ražotājiem par dārzeņu piegādi. | 1. Latvijas augļi.  2. Tropu augļi. | 1. Vietējie pamatdārzeņi (kartupeļi, burkāni, galviņkāposti, bietes, sīpoli).  2. Pārējie Latvijai raksturīgie dārzeņi.  3. Vietējie augļi un ogas (āboli, bumbieri, dzērvenes, zemenes, upenes).  4. Eksotiskie augļi un dārzeņi. | 1. Latvijā audzēti augļi, dārzeņi un sezonas ogas. 2. Citi augļi un dārzeņi. | 1. Sezonālie dārzeņi, sakņaugi. 2. Eksotiskie augļi. |

Tālāka padziļināta izpēte būtu nepieciešama, lai izvērtētu katra priekšrocības, un pozitīvā pieredze varētu tikt ņemta vērā nākotnes iepirkumos.

### **Vietēji ražotu produktu īpatsvars kopējā iepirktajā pārtikas apjomā**

Analizējot saņemtos datus par iepirktās pārtikas produktu apjomiem un vietēji ražotu produktu īpatsvaru kopapjomā astoņās apjomīgākajās produktu grupās (dalījumu grupās skatīt 1.tabulā), var secināt, ka nevienā no produktu grupām nav vērojama saistība starp vietēji ražotu produktu īpatsvara būtisku pieaugumu vai samazinājumu atkarībā no kopējā apjoma. Vienlaikus jānorāda, ka atbildes uz šo jautājumu tika saņemtas no 10 respondentiem, ņemot vērā nelielo faktisko respondentu skaitu, produktu apjomi netika detalizēti analizēti.

Informācija par vietēji ražotu pārtikas produktu īpatsvaru kopējā apjomā ir gradēta četrās grupās: līdz 50 %, 51-80 %, 81-99 % un 100 %. Daži respondenti atsevišķās grupās nenorādīja vietēji ražotu produktu īpatsvaru vai atzīmēja, ka “ņemot vērā iekļauto plašo produktu spektru konkrētajā grupā, ir apgrūtinoši aprēķināt norādītā konkrēta produkta % īpatsvaru”. Šīs atbildes ir iekļautas atbilžu grupā “nav norādīts” (skatīt. 1. tabulu).

***1.tabula. Vietēji ražotu pārtikas produktu īpatsvars kopējā iepirkto produktu apjomā, n=10***

|  |  |  |  |  |  |
| --- | --- | --- | --- | --- | --- |
| Produktu veids | Vietēji ražotu pārtikas produktu īpatsvars kopējā apjomā, % | | | | |
| Līdz 50% | 51-80% | 81-99% | 100% | Nav norādīts |
| 1. Piens | 1 | 2 | 0 | 6 | 1 |
| 1. Piena produkti | 2 | 1 | 1 | 5 | 1 |
| 1. Svaigi dārzeņi | 0 | 5 | 2 | 2 | 1 |
| 1. Svaigi augļi | 7 | 0 | 0 | 1 | 2 |
| 1. Svaiga gaļa | 0 | 4 | 0 | 5 | 1 |
| 1. Gaļas produkti | 3 | 1 | 0 | 5 | 1 |
| 1. Olas | 0 | 1 | 3 | 2 | 4 |
| 1. Graudaugi un to izstrādājumi | 0 | 1 | 3 | 2 | 4 |

Augstākais vietēji ražotu pārtikas produktu īpatsvars ir vērojams četrās produktu grupās: **piens, piena produkti, svaiga gaļa un gaļas produkti**, puse no atbildes sniegušajiem respondentiem norāda, ka iepērk šos produktus 100 % apjomā no vietējiem ražotājiem. Vēl trīs gadījumos gaļas produktu grupā vietēji ražotu produktu īpatsvars nepārsniedz 46 %, savukārt četros gadījumos svaigas gaļas apjoma īpatsvars ir robežās no 54-80%. Arī piena un piena produktu grupās vairākos gadījumos vietēji ražotu produktu īpatsvars ir salīdzinoši zems. Piemēram, divos gadījumos vietēji ražotu piena produktu īpatsvars ir attiecīgi 30% un 40%.

Aplūkojot respondentu sniegto informāciju par galvenajiem piegādātājiem četrās minētajās grupās, ir vērojams, ka tie lielākoties ir vidējie un lielie uzņēmumi, kas darbojas tirgū ilgāku laika periodā, ir stabili ražotāji un ir uzkrājuši pieredzi piedalīties pārtikas iepirkumos. Piemēram, a/s “Lazdonas piensaimnieks”, a/s “Smiltenes piens”, SIA “Rēzeknes gaļas kombināts” u.c.

Svaigu dārzeņu un augļu iepirkumos situācija ir sliktāka. Kā redzams 1.tabulā apkopotajā informācijā, septiņos no desmit gadījumiem vietēji ražotu svaigu augļu īpatsvars nepārsniedz 50 %. Četros gadījumos tas ir 40 % un mazāk, un tikai vienā gadījumā tas sasniedz 100 %. Svaigu vietēji ražotu dārzeņu iegādē situācija ir labāka – zemākais īpatsvars ir 60 %, kas ir norādīts vienā anketā. Pārējos gadījumos tas ir lielāks, divos gadījumos sasniedzot 100 % no kopējā iepirktā apjoma.

Aplūkojot respondentu sniegto informāciju par galvenajiem piegādātājiem, ir redzams, ka tie ir galvenokārt vietējie zemnieki, un, kā norādījuši atbilžu sagatavotāji, tās galvenokārt ir pašvaldības teritorijā esošās lauku saimniecības.

## Ēdināšanas pakalpojumu iepirkumi

3 reģiona pašvaldībās (Valmieras pilsētas pašvaldība, Jaunpiebalgas novads, Cēsu novads) ēdināšana visu veidu institūcijās (izglītības, sociālās aprūpes un veselības aprūpes iestādēs) galvenokārt tiek nodrošināta, pērkot ārpakalpojumus. Jāatzīmē, ka Cēsu novadā pastāv daži izņēmumi – novada Izglītības pārvalde iepērk ēdināšanas pakalpojumu visu izglītības iestāžu vajadzībām, izņemot 3 izglītības iestādes, kurās tiek iepirkti pārtikas produkti un ēdiens gatavots uz vietas. Šāda pieeja ir saistīta ar mazo apjomu, kas nav ļāvis piesaistīt ārpakalpojuma sniedzējus, un vienā gadījumā ar potenciālo piegādātāju nespēju nodrošināt klientu vajadzībām atbilstošu funkcionālu pārtiku sadalītu noteiktās frakcijās. 5 pašvaldībās (Rūjienas, Priekuļu, Smiltenes, Amatas un Valkas novados) izmanto abu veidu pieeju – atsevišķu iestāžu vajadzībām iepērk produktus, bet citām iepērk ēdināšanas pakalpojumus.

Ēdināšanas pakalpojumu iepirkumu līgumi tiek slēgti dažādiem laika periodiem: 1 gadam (2 pašvaldībās), 2 gadiem (2 pašvaldībās), 3 gadiem (3 pašvaldībās) un 5 gadiem (2 pašvaldībās). Ir pašvaldības, kas diferencē līgumu periodus dažādām iestādēm vai to grupām (piemēram, Smiltenes novads). Kā norādīja papildus aptaujātie speciālisti, perioda izvēles galvenais arguments – iestādes vēsturiskā prakse šāda veida iepirkumu organizēšanā.

### **Vietēji ražotu pārtikas produktu izsekojamība ēdināšanas pakalpojuma ietvaros**

Pašvaldībās dažādi tiek risināts jautājums par vietēji ražotu pārtikas produktu iegādi gadījumos, kad tiek iepirkts ēdināšanas pakalpojums, kura ietvaros ēdinātājs atbild arī par produktu iegādi. 4 pašvaldības (Valmieras pilsēta, Amatas, Priekuļu un Valkas novadi), veicot ēdināšanas pakalpojumu iepirkumu, izvirza prasības vietēji ražotu pārtikas produktu izmantošanai.

Pārliecību par to, ka izvēlētie piegādātāji izmanto vietēji ražotus pārtikas produktus, atbilstoši piedāvājumā noteiktajam, tiek gūta, izvērtējot piedāvājuma iesniegšanas laikā un piegāžu periodā saņemtos dokumentus: piegādātāju parakstītus apliecinājumus (2 respondenti), informāciju pavadzīmēs un uz iepakojumiem (4 respondenti). 3 respondenti ir norādījuši, ka pārbaudēs iesaista Pārtikas un veterināro dienestu. Savukārt vēl 2 ir norādījuši, ka atbilstības pārraudzību nodrošina tās iestādes, kurai produkti tiek piegādāti vai kurā tiek sniegts ēdināšanas pakalpojums, vadība vai medicīnas personāls (izglītības iestāžu medmāsas). Atsevišķos gadījumos, kad tiek konstatēta produktu neatbilstība līguma prasībām, tiešā saziņā ar pakalpojuma sniedzēju tiek skaidroti iemesli. Ir gadījumi, kad tiek lūgts produktus apmainīt.

### **Specializētās ēdienkartes cilvēkiem ar īpašām uztura vajadzībām**

4 pašvaldībās (Amatas, Cēsu, Jaunpiebalgas un Priekuļu novados), pērkot ēdināšanas pakalpojumu cilvēkiem ar īpašām uztura vajadzībām, tiek sagatavotas specializētas ēdienkartes. Piemēram, bērniem ar celiakiju vai kāda cita pārtikas produkta nepanesamību. Divos gadījumos šīs ēdienkartes sagatavo ēdināšanas pakalpojuma sniedzējs, vienā – pasūtītājs. Vienā gadījumā nav norādīts, kurš to dara.

## Sadarbība ar vietējiem pārtikas ražotājiem un pārstrādātājiem

### **Pārtikas produktu piegādātāji**

12 Vidzemes reģiona pašvaldībām ir pieredze pārtikas iepirkumos sadarboties ar vietējiem pārtikas ražotājiem un pārstrādātājiem. Tie piegādā augļus, dārzeņus, pienu un piena produktus, gaļu un gaļas produktus, maizi un konditorejas produktus. Atbilstoši saņemtajai informācijai (skatīt 2.tabulu), pašvaldībām un to iestādēm ciešāka sadarbība ir izveidojusies ar dārzeņu, piena un piena produktu un maizes piegādātājiem. Lai gan sadarbība starp pasūtītājiem un vietējiem ražotājiem pastāv un veidojas arī jauna, tomēr daudzos gadījumos vietējie ražotāji ir pasīvi iepirkumu dalībnieki. Viens no aptaujas respondentiem norādīja: “… ir grūti pārliecināt uzņēmējus piedalīties, vietējo kartupeļu audzētāja piesaiste prasīja 3 gadus.”

***2.tabula. Pārtikas produktu piegādātāji iepirkumu ietvaros***

|  |  |  |
| --- | --- | --- |
| **Pašvaldība** | **Produktu veids** | **Piegādātājs/-i** |
| Alūksnes novads | Dārzeņi | Z/s "Bērzemnieki" |
|  | Piena produkti | SIA “Ķira”, A/s “Rankas piens”, Z/s “Jaunsvari” |
|  | Gaļa, gaļas produkti | SIA "Kunturi" |
| Amatas novads | Dārzeņi | Nav norādīts |
|  | Maize | Nav norādīts |
| Beverīnas novads | Dārzeņi | Pašvaldībā esošās zemnieku saimniecības |
| Cesvaines novads | Dārzeņi | Z/s “Sviķi" |
|  | Piens un piena produkti | Z/s “Voičakas", A/s "Lazdonas piensaimnieks” |
|  | Maize | SIA "Madonas patērētāju biedrība" |
| Cēsu novads | Maize un konditorejas izstrādājumi | SIA “Beātus” |
|  | Piens un piena produkti | A/s “Rankas piens”, PKS “Straupe” |
| Gulbenes novads | Piens, piena produkti | A/s "Rankas piens", A/S "Lazdonas piensaimnieks" |
|  | Gaļa, gaļas produkti | SIA "Rēzeknes gaļas kombināts" |
|  | Maize, maizes izstrādājumi | SIA "Alta S", SIA "Madonas patērētāju biedrība" |
|  | Augļi, dārzeņi, bakaleja | SIA "Sanitex" |
| Līgatnes novads | Dārzeņi un augļi | SIA "Līgatnes ābele" |
| Priekuļu novads | Maize un konditorejas izstrādājumi | SIA “Beātus” |
|  | Piens un piena produkti | PKS “Straupe” |
| Raunas novads | Dārzeņi | Z/s “Auškāpi" |
|  | Augļi | Z/s "Oši" |
| Rūjienas novads | Kartupeļi | Solvita Cipruse |
|  | Kartupeļi | Z/s "ROZAS" |
| Smiltenes novads | Piens un piena produkti | Z/s “Veccepļi”, A/s “Smiltenes piens”,  Z/s “Alkāsi” |
| Varakļānu novads | Dārzeņi | Z/s “Lukstiņmājas” |

### **Vietēji ražotas pārtikas iegādi ierobežojošie faktori un nepieciešamie priekšnoteikumi**

Pašvaldības un to iestādes iegādājas vietēji ražotus pārtikas produktus un labprāt palielinātu vietēji ražotu produktu apjomu un sortimentu kopējā produktu klāstā, taču vienlaikus tās saskata dažādus šķēršļus – faktorus, kas ierobežo pašvaldību un to iestāžu iespējas iepirkt vietēji ražotu pārtiku. Šie faktori ir sagrupēti 4 faktoru grupās (skatīt 3. tabulu).

***3.tabula. Faktori, kas ierobežo pašvaldību un to iestāžu iespējas iepirkt vietēji ražotu pārtiku***

|  |  |  |  |
| --- | --- | --- | --- |
| **Piegāžu atbilstības faktori[[4]](#footnote-4)** | **Ekonomiskie faktori** | **Normatīvie faktori** | **Piegādātāju intereses faktori[[5]](#footnote-5)** |
| Piegādātāju nespēja/ierobežota spēja nodrošināt produktus atbilstoši pasūtītāju noteiktajām **kvalitātes prasībām** | Vietēji ražotu pārtikas produktu **cena daudzos gadījumos ir augstāka nekā atbilstošo importēto produktu cena** | **Sarežģītās iepirkuma procedūras** attur pārtikas ražotājus un pārstrādātājus no dalības iepirkumos | **Zema interese, vēlme sadarboties** un piedalīties iepirkumos |
| **Loģistikas risinājumu**, kas ļautu iepirkt lielāku daudzumu pārtikas produktu un nodrošināt to ilglaicīgu uzglabāšanu **neesamība/ierobežotas iespējas** (gan pasūtītājiem, gan piegādātājiem) | **Tirgus cenu svārstības** | Apgrūtinājumi, kas ietverti MK 20.06.2017. noteikumos Nr.353 “**Prasības zaļajam publiskajam iepirkumam** un to piemērošanas kārtība” | Mazo vietējo ražotāju **nespēja vai nevēlēšanās nodrošināt nelielu piegādes apjomu ar ciklisku, īsos intervālos sadalītu piegādi** |
| Pasūtītāju **pieredzē balstītas šaubas par piegādātāju spēju pildīt līgumsaistības atbilstoši prasībām** | Pašvaldību ierobežotie finanšu **resursi liek noteikt ierobežojumus ēdināšanas izmaksām** un līdz ar to produktu maksimālai cenai | x | x |
| **Kvalitātes un cenas neatbilstība** | | x | x |

Uz jautājumu, ko pašvaldības sagaida no pārtikas produktu piegādātājiem un piegādēm, kā galvenais faktors tika minēta produktu kvalitāte (28%). Kā otrs nozīmīgākais faktors (22%) - piegādes cikliskums. Trīs pārējie faktori: piegādes ātrums, dalība kvalitātes shēmās un produktu izcelsmes izsekojamība ir svarīgi 16 - 17% respondentu (skat. 4.attēls).

***4.attēls. Pašvaldību un to iestāžu gaidas attiecībā uz pārtikas produktu piegādēm***

Aptaujāto pašvaldību un to iestāžu ieskatā pastāv virkne priekšnoteikumu, kuriem būtu jāizpildās, lai vietējie pārtikas ražotāji un pārstrādātāji aktīvāk piedalītos iepirkumos un piedāvātu savu produkciju. 4.tabulā ir apkopoti un strukturēti aptaujā nosauktie priekšnoteikumi piecās grupās.

***4.tabula. Priekšnoteikumi, kuriem jāizpildās, lai vietējie pārtikas ražotāji un pārstrādātāji piedalītos iepirkumos***

|  |  |
| --- | --- |
| **Priekšnoteikumu grupa** | **Priekšnoteikumi** |
| ***Piegādes nosacījumu priekšnoteikumi*** | Pasūtītājiem jāiepērk tādi produkcijas apjomi, kas ražotājiem vai pārstrādātājiem rada interesi piedalīties iepirkumos. To var panākt apvienojot iepirkumus |
| Ražotājiem savlaicīgi jāzina nolīgtie produktu apjomi un sortiments, lai uz nolīgto piegādes laiku spētu izaudzēt, uzglabāt un piegādāt nepieciešamos produktus vajadzīgajos apjomos |
| Ražotājiem jābūt reģistrētiem NPKS, LPIA vai BLS datu bāzēs, kas rada priekšrocības attiecībā pret importēto produktu piegādātājiem |
| ***Ekonomiskie priekšnoteikumi*** | Jārada ekonomiskā vide, kas ļauj ražot un piedāvāt produkciju par konkurētspējīgu cenu |
| ***Ārējā atbalsta priekšnoteikumi*** | Valsts atbalsts, kas nepieciešams konkurencei ar importēto produkciju |
| Specifiskās atbalsta programmas (piem., Skolas piens un Skolas auglis) |
| ***Juridisko un normatīvo aktu priekšnoteikumi*** | Iepirkumu procedūru vienkāršošana |
| Elastīgāki nosacījumi zaļā iepirkuma prasību piemērošanai |
| Piegādātājiem nepieciešamas zināšanas un prasmes un/vai zināšanu atbalsts atbilstības prasību izpildei un iepirkumu dokumentācijas sagatavošanai un iesniegšanai |
| Saimnieciskās darbības reģistrācija |
| ***Ētikas priekšnoteikumi*** | Pārliecība, ka sadarbība būs abpusēji godīga un izdevīga |

## Pārtikas produktu un ēdināšanas pakalpojumu iepirkumu sagatavošanā un īstenošanā iesaistītie cilvēkresursi, to zināšanas un vajadzības

Vidzemes reģiona pašvaldībās iepirkumu sagatavošanā tiek iesaistīti dažādu jomu speciālisti. Visvairāk pārtikas produktu un ēdināšanas pakalpojumu iepirkumu procesā ir iesaistīti iepirkumu speciālisti (16 atbildes) un juristi (10 atbildes). 8 gadījumos ir iesaistīti pašvaldību un to iestāžu vadošie darbinieki, piemēram, sociālās aprūpes vai izglītības iestāžu vadītāji, pārvalžu un nodaļu vadītāji, vēl 8 gadījumos – citi speciālisti, piemēram, sagādes vadītājs, noliktavas pārzinis, personāla speciālists u.c. Ceturtdaļa respondentu iepirkumu sagatavošanā iesaista virtuves darbiniekus – virtuves vadītājus, pavārus (skat. 5.attēlu).

Vairākās pašvaldībās tiek piesaistīti profesionāļi ar specifiskām zināšanām. Piemēram, Cēsu novada Izglītības pārvalde pārtikas produktu iepirkumu sagatavošanai piesaista ekonomistu, Rūjienas novads – medicīnas darbinieku, bet Gulbenes novads – pārtikas tehnologu. Priekuļu novadā iepirkumu speciālista izglītība ir saistīta ar pārtikas tehnoloģijas jomu.

Gada laikā patērētais laika apjoms pārtikas iepirkumu veikšanai pašvaldībās un to iestādēs ir ļoti atšķirīgs. Vairākās atbildēs bija norādītas 5-10 darba dienas, taču nav skaidrs, vai tas ir viena darbinieka laika apjoms vai iepirkumu komisijas sastāva darbinieku kumulatīvais apjoms. Dažos gadījumos bija norādīts iepirkuma sagatavošanas laika intervāls, kas ir orientējoši 60 - 90 dienas.

***5.attēls. Iepirkumu sagatavošanā iesaistītie speciālisti pašvaldībās un to iestādēs***

Lai gan visas pašvaldības un to iestādes jau ir uzkrājušas zināmu pieredzi un zināšanas pārtikas produktu un ēdināšanas pakalpojumu iepirkumu jomā, tomēr lielākā daļa speciālistu atzīst, ka ir nepieciešama pastāvīga zināšanu pilnveide, kā arī jaunas zināšanas un prasmes. Aktuālākās tēmas un vēlamākie informācijas un zināšanu nodrošināšanas veidi ir apkopoti 5.tabulā.

***5.tabula. Tēmas, kurās nepieciešama regulāra zināšanu un prasmju pilnveide iepirkumā iesaistītajiem speciālistiem***

|  |  |
| --- | --- |
| **Tēmas** | **Zināšanu nodrošināšanas veidi** |
| Pārtikas produktu un ēdināšanas pakalpojumu iepirkumus regulējošo normatīvo aktu piemērošana un interpretēšana, īpaši jauninājumi un izmaiņas normatīvajos aktos | * Savlaicīga, regulāra, koncentrēta informācija * Apmācības, kā piemērot regulējumu un kā atvieglot iepirkumu procesu * Konsultācijas jaunāko pieņemto normatīvo aktu un to grozījumu izskaidrošanā * Apmācības un konsultācijas par to, kā sagatavot iepirkumu dokumentāciju un vērtēt saņemtos piedāvājumus * Ārējs speciālists, kurš pārskatītu iepirkumu dokumentācijas atbilstību MK noteikumiem un sniegtu ieteikumus tehniskās specifikācijas pilnveidei * Standartizēta tehniskā specifikācija - sadalījums pa daļām ar produktu prasību aprakstiem, kuru pasūtītāji varētu pielāgot savām vajadzībām * Pieredzes apmaiņas pasākumi |
| Zaļais iepirkums un tā kritēriji | * Apmācības par zaļā iepirkuma kritēriju piemērošanu, balstoties praktiskos piemēros * Apmācības par bioloģiskās pārtikas iegādes aspektiem * Apmācības, konsultācijas par kvalitāti apliecinošiem dokumentiem un to ieguves mehānismiem (piemēram, cik bieži un kā piešķir ražotāja kvalitātes sertifikātu, atbilstības sertifikātu), pārbaudes iespējām * Konsultatīvs atbalsts pie prasību izstrādāšanas * Konsultācijas jaunāko pieņemto grozījumu izskaidrošanā |
| Zināšanas par produktu sastāvu (lai kvalitatīvi sagatavotu tehnisko specifikāciju) | * Apmācības * Konsultācijas |
| Ēdienkartes sagatavošanas praktiskie aspekti: a) daudzveidīgas un pilnvērtīgas ēdienkartes veidošana (ar praktisku darbošanos), b) sezonālo ēdienkaršu veidošana dažādām vecuma grupām | * Apmācības * Pieredzes apmaiņa * Konsultācijas |
| Ekonomiskais pamatojums, lai, piešķirot konkrēto punktu daudzumu katram vērtēšanas kritērijam, rezultātā varētu izvēlēties piedāvājumu ar kvalitatīvu produkciju par samērīgu cenu | * Apmācības * Pieredzes apmaiņa * Konsultācijas |


# UZŅĒMUMU DALĪBA PĀRTIKAS PRODUKTU UN ĒDINĀŠANAS PAKALPOJUMU IEPIRKUMOS

## Izpētē iesaistīto uzņēmumu īss raksturojums

Aptaujā piedalījās 32 respondenti – Vidzemes reģiona pārtikas ražošanas un pārstrādes uzņēmumi. No tiem 15 uzņēmumu juridiskā darbības forma ir sabiedrība ar ierobežotu atbildību (SIA), 12 – zemnieku saimniecības (ZS), 1 – kooperatīvā savienība (KS), 2 – piemājas saimniecības (PS), 1 – mājražotājs (MR) un 1 – pašnodarbinātais (PŠ). Vairums aptaujāto uzņēmumu (22) darbojas tirgū ilgāk par 10 gadiem, t.sk. 3 uzņēmumi ilgāk par 30 gadiem, kas norāda uz uzņēmumu ekonomisko dzīvotspēju (skatīt 6.attēlu).

***6.attēls. Aptaujāto uzņēmumu darbības ilgums (gados)***

Aptaujas īstenotāji ražoto produkciju iedalīja pārtikas produktus 13 grupās – (1) svaigi augļi un ogas, (2) saldēti augļi un ogas, (3) svaigi dārzeņi, (4) saldēti dārzeņi, (5) kartupeļi, (6) piens, (7) piena produkti, (8) svaiga gaļa, (9) saldēta gaļa, (10) gaļas produkti, (11) olas, (12) graudaugu izstrādājumi un (13) citi produkti. Aptaujas rezultāti rāda, ka aptaujāto uzņēmumu ražošanā dominē piecas produktu grupas (skat.7.attēlu): 1) svaigi augļi un ogas (17 ražotāji un pārstrādātāji), citi produkti (14), 3) svaigi dārzeņi (12), kartupeļi (8) un saldēti augļi un ogas (6). Trīs no minētajām grupām ir produkti, kurus visbiežāk iepērk publiskajos pārtikas produktu iepirkumos.



***7. attēls. Aptaujāto uzņēmumu skaits katrā no pārtikas produktu grupām***

Ražotāju biežāk minētie produkti svaigu augļu un ogu grupā ir:āboli, bumbieri, plūmes, jāņogas, upenes, avenes, zemenes, kazenes, krūmmellenes, cidonijas, smiltsērkšķu ogas.

Svaigu dārzeņu grupā:sīpoli, ķiploki, burkāni, bietes, brokoļi, kāposti, gurķi, tomāti, salāti, spināti, dilles, pupas, kāļi, rutki, ķirbji, kabači, zaļumi.

Grupā “citi produkti”visbiežāk minēti: medus un medus maisījumi, svaigas un saldētas augļu un ogu sulas, kaltētas ogas, sīrupi un ievārījumi, morsi, ogu našķi, bezalkoholiskie dzērieni, dažādas eļļas, tējas.

Lielākā daļa uzņēmumu ražo produktus atbilstoši kādai no Latvijā pastāvošajām pārtikas ražošanas kvalitātes shēmām: NPKS - Nacionālā pārtikas kvalitātes shēma; BLS - produkti, kas audzēti atbilstoši bioloģiskās lauksaimniecības prasībām; LPIAP - produkti, kas audzēti atbilstoši lauksaimniecības produktu integrētās audzēšanas prasībām. 8.attēlā šis rādītājs ir atspoguļots piecās plašāk pārstāvētajās produktu grupās.

***8. attēls. Kvalitātes shēmu ietvaros ražoto produktu īpatsvars piecās plašāk pārstāvētajās pārtikas produktu grupās***

Trīs uzņēmumi ir norādījuši, ka piedalās programmā “Skolas auglis”.

Četri uzņēmumi, kas tirgū darbojas 10 un mazāk gadus, piedāvā dažādus nišas produktus, piemēram, krūmmellenes, smiltsērkšķu produktus, bioloģiski audzētu putnu gaļu, krūmcidonijas un no tām ražotus produktus, tējas, ogu vīnus. Vienlaikus vismaz četri šīs grupas uzņēmumi piedāvā produktus, kurus publiskā sektora pasūtītāji plāno iegādāties pārtikas produktu iepirkumos, piemēram, svaigas ogas, no ogām un augļiem ražoti produkti, dārzeņi un kartupeļi.

## Uzņēmumu pieredze publiskajos pārtikas produktu iepirkumos

No visiem aptaujātajiem uzņēmumiem publiskajos pārtikas produktu iepirkumos ir piedalījušies 10 jeb 31 %. 6.tabulā apkopotajā informācijā redzams, ka iepirkumos piedalās uzņēmumi ar dažādām juridiskajām formām un darbības ilgumu. Netika konstatēts, ka kāds uzņēmums ir vairākkārtīgi piedalījies, bet ne reizi nav guvis tiesības slēgt līgumu. Uzņēmumu ar augstu aktivitāti (piedalījušies iepirkumos 20 un vairāk reizes) rezultativitāte ir vidēji 61%. Aplūkojot dalības iepirkumos reižu skaitu pret uzņēmumu darbības ilgumu gados (kā arī ņemot vērā iepirkumu sistēmas pastāvēšanas laiku), redzams, ka dalība nav regulāra. Būtu nepieciešama padziļināta izpēte par iemesliem.

***6.tabula. Pārtikas produktu iepirkumu rezultāti 10 uzņēmumos***

|  |  |  |  |  |
| --- | --- | --- | --- | --- |
| **Uzņēmumu juridiskā darbības forma** | **Uzņēmumu darbības ilgums gados** | **Dalības reižu iepirkumos skaits** | **Reižu skaits, kad saņēmuši tiesības slēgt līgumu par produktu piegādi** | **Līgumu skaita pret dalības reižu skaitu īpatsvars, %** |
| ZS | 15 | 4 | 3 | 75 |
| SIA | 60 | 50 | 12 | 24 |
| PKS | 28 | 20 | 10 | 50 |
| ZS | 29 | 14 | 12 | 86 |
| SIA | 25 | 30 | 20 | 67 |
| SIA | 27 | 40 | 25 | 63 |
| PS | 28 | 2 | 2 | 100 |
| ZS | 30 | 3 | 3 | 100 |
| ZS | 31 | 6 | 6 | 100 |
| PS | 4 | 2 | 2 | 100 |

Uzņēmēji, kas piedalījušies iepirkumos, kā būtiskākos izaicinājumus piedāvājumus sagatavošanā norādīja:

* sarežģīta iepirkumu sistēma – grūti saprast, kur un kā tehniski jāiesniedz piedāvājums, tāpat arī prasības un nosacījumi (nepieciešams liels laika ieguldījums);
* grūtības izpildīt noteiktās “zaļā iepirkuma prasības”, kā piemēram, prasība par automašīnu atgāzēm, kuras spēj izpildīt vairumtirdzniecības bāzes ar saviem resursiem, bet nespēj mazie un vidējie ražotāji;
* esošā iepirkumu pieeja rada neziņu par to, vai tiks iepirkts viss piedāvājumā norādītais apjoms;
* iepirkuma nolikumā noteiktās prasības būtiski sadārdzina piedāvājumu, līdz ar to mazina konkurētspēju – minēts piemērs par apvienoto iepirkumu, kurā ir 30 un vairāk piegādes vietas, uz kurām praktiski vienā laikā jānodrošina piegāde, kas sadārdzina piegādi kopumā.

Neviens no aptaujātajiem uzņēmumiem nav piedalījies pārtikas produktu iepirkumos kopā ar citiem ražotājiem, lai gan atbildēs norādīts, ka to vēlētos un ka šāda pieeja, iespējams, palielinātu izredzes saņemt pārtikas produktu pasūtījumus. Viens no respondentiem tika uzrunājis bioloģisko dārzeņu ražotāju kopīga piedāvājuma sagatavošanai, taču saņēma atteikumu pārāk zemās iepirkuma cenas dēļ.

No visiem aptaujātajiem uzņēmumiem iepirkumos nav piedalījušies 22 uzņēmumi jeb 69 %. Divi visbiežāk minētie iemesli uzņēmumu neieinteresētībai piedalīties iepirkumos ir iepirkumu procedūru sarežģītība (7 respondenti vai 14 % norādīja uz šo problēmu) un iepirkumos pieprasītais atšķirīgais produktu sortiments (11 respondenti vai 21 %).

Uzņēmēji minēja arī virkni citu iemeslu tam, kādēļ nepiedalās publiskajos iepirkumos:

* nespēja pilnībā nodrošināt visu iepirkumā prasīto apjomu un sortimentu;
* pašu ražoto produktu neatbilstība iepirkumu vajadzībām (piem. medus, smiltsērkšķu produkti, sulas, sīrupi);
* grūtības prognozēt ražu, īpaši bioloģiskās audzēšanas sistēmā;
* nespēja konkurēt ar citu Eiropas Savienības dalībvalstu intensīvi saražotās atbilstošās produkcijas cenu (nevar pārdot zemāk par pašizmaksu);
* pārāk zema paredzamā produktu pārdošanas cena, kas nesedz ražošanas izmaksas;
* trūkst iespēju uzglabāt produktus visam līguma izpildes periodam (piem., āboli jāpiegādā vēl maijā, taču bioloģiski audzētus ābolus tik ilgi nevar uzglabāt);
* nespēja izsekot iepirkumiem un izprast to atšķirīgās prasības (trūkst laika un cilvēkresursu);
* intereses neesamība, jo realizē produkciju, izmantojot citus noieta veidus;
* bailes no sankcijām gadījumos, kad nespēs pildīt līgumsaistības.

***9.attēls. Iemesli, kāpēc pārtikas ražotāji un pārstrādātāji nepiedalās publiskajos pārtikas iepirkumos***

Papildus uzņēmēji nosauca vēl citus faktorus, kas ietekmē lēmumu nepiedalīties publiskos pārtikas iepirkumos (dažus faktorus norādījuši arī uzņēmumi, kuri ir piedalījušies iepirkumos, bet vairs nevēlas to darīt):

* Līguma izpildē grūtības sadarboties ar produktu saņēmēju - mēģinājumi pazemināt cenu zem bāzes cenām, sūdzības par to, ka, salīdzinot ar bāzē nopērkamiem produktiem, piegādātie dārzeņi ir “izmērā par mazu”, neņemot vērā, ka tie ir bioloģiski audzēti produkti. Darījums kļūst apgrūtinošs un nerentabls.
* Pašvaldību pārtikas produktu iepirkumos nav izdalīti sezonas dārzeņi, kurus var piedāvāt vietējie zemnieki. Līdz ar to atsevišķa dalība iepirkumā nav iespējama, bet dalība, apvienojoties ar citiem ražotājiem, ir pārlieku sarežģīta.
* Kopīgu piedāvājumu, kas spēj nodrošināt visu prasīto sortimentu un apjomu, sagatavošanai trūkst cilvēkresursu.
* Pārtikas iegādei atvēlētais finansējums uz vienu izglītojamo personu neatbilst tirgus cenām, īpaši attiecībā uz bioloģiski audzētiem produktiem. Ēdinātāji sūdzas par grūtībām sabalansēt ēdienkarti ar izmaksām.
* Dalība rezultatīvā iepirkumā nerezultējās ar dalību piegādē - izpildot līgumu, ēdinātājs nepirka produktus no ražošanas uzņēmuma, kurš bija norādīts piedāvājumā kā produktu piegādātājs. Tāpat 5 respondenti norādīja, ka ir saskārušies ar gadījumiem, kad pārtikas lieltirgotāji aicina ražotāju vai pārstrādātāju piedalīties pārtikas produktu iepirkumā kā apakšuzņēmēju, taču līguma izpildes laikā produktus neiepērk.

## Faktori, kuriem jāizpildās, lai uzņēmumi piedalītos publiskos pārtikas produktu iepirkumos

Aptaujas ietvaros uzņēmumiem tika lūgts novērtēt 11 faktorus, kas ietekmē to izvēli – piedalīties vai nepiedalīties iepirkumā. Vērtējums tika izteikts piecu ballu skalā, un, apkopojot saņemtos individuālos vērtējumus, katram faktoram tika aprēķināts vidējais novērtējums. Kopumā visi faktori tika atzīti kā nozīmīgi (skat. 10. attēlu), bet vislielākā nozīmība tika piešķirta šādiem diviem faktoriem (vērtējums 4,8):

* Jārada saimniekošanu veicinoša ekonomiskā vide, kas ļauj ražot un piedāvāt produkciju par konkurētspējīgu cenu.
* Jāgūst pārliecība, ka uzņēmēja un publikās iestādes, kas veic iepirkumu, sadarbība būs abpusēji godīga un izdevīga.

*\*\* Zaļais iepirkums - iepirkums, kuram tiek piemēroti specifiski kritēriji, kas pasūtītājam ļauj iegādāties tādas preces, pakalpojumus un būvdarbus, kas rada mazāko iespējamo ietekmi uz vidi visā to aprites ciklā, vienlaikus sekmējot videi draudzīgu preču un pakalpojumu tirgus attīstību un vietējās ekonomikas konkurētspējas paaugstināšanu.*

***10.attēls. Priekšnoteikumi / faktori, lai vietējie pārtikas ražotāji un pārstrādātāji piedalītos pārtikas produktu iepirkumos***

## Uzņēmumu spēja izpildīt publiskā sektora pasūtītāju prasības pārtikas produktu piegādēm

Lai noskaidrotu uzņēmēju kapacitāti izpildīt publiskā iepirkuma prasības, kuras kā būtiskas pretendentu izvēlei norāda pašvaldības un to iestādes (skat. 1.3.2.), uzņēmējiem tika lūgts norādīt, kuras no piegādes prasībām tie spētu izpildīt bez grūtībām. 11.attēlā ir redzams, ka produktu izcelsmes izsekojamība (16 uzņēmumi) un dalība kādā no pārtikas kvalitātes shēmā (14 uzņēmumi) ir biežāk norādītās izpildāmās prasības, tāpat arī nemainīgu produktu kvalitāti un nelielas, cikliski īsos intervālos sadalītas piegādes varētu nodrošināt 13 uzņēmumi.

***11. attēls. Ražotāju un pārstrādātāju spēja izpildīt pasūtītāju ieskatā nozīmīgākos piegādes nosacījumus***

Vienlaikus uzņēmēji vērsa uzmanību uz vairākiem faktoriem, kas jāņem vērā pašvaldībām un to iestādēm, izvirzot iepriekšminētos faktorus:

* visi nosauktie faktori sadārdzina piegādes izmaksas;
* neliels piegādes apjoms ar ciklisku intervālu kļūst nerentabls, īpaši piemēram, neliela apjoma piegādes uz attālākām vietām;
* ātra piegāde ne vienmēr ir iespējama. Kā norādīja gaļas, augļu un ogu ražotāji - produktu sagatavošanai ir nepieciešams noteikts laiks;
* ražotājiem izdevīgākas ir lielas piegādes, vēlams 1-2 gadā;
* nemainīga produktu kvalitāte bioloģiski audzētiem produktiem nav iespējama.

Lai nodrošinātu neliela apjoma un/vai cikliskas piegādes, 13 aptaujātie uzņēmumi veido un uztur pagrabus un/vai noliktavas, kas ļauj atsevišķus pārtikas produktus uzglabāt līdz nākamajai ražai.

Uzņēmumi, kuri varētu uzglabāt savu produkciju, bet to nedara, kā iemeslus norādīja: 1) finanšu līdzekļu trūkumu, 2) neziņu par iepirkumu līgumu ietvaros realizējamiem apjomiem un 3) maza apjomu piegāžu nerentabilitāti.

Aptaujas ietvaros tika arī noskaidrots arī uzņēmēju un pašvaldību un to iestāžu viedoklis, vai ir nepieciešamība pēc kopīga pārtikas krājumu uzglabāšanas (loģistikas) centra izveides pašvaldību un to iestāžu vajadzībām, lai risinātu jautājumu par kvalitatīvas, vietēji ražotas pārtikas nodrošinājumu par ekonomiski izdevīgu cenu. Pašvaldību viedokļi dalījās viedokļi - 5 atbildēja piekrītoši šādam risinājumam, 4 – pieļāva, kā iespējamo risinājumu, taču vienlaikus norādīja uz potenciālo negatīvo ietekmi, vēl 5 uzskata, ka šāds risinājums nav nepieciešams.

Kā atbalstoši argumenti un nosacījumi vietēji ražotas pārtikas uzglabāšanas loģistikas centra izveidei tika minēti - produktu kvalitātes nodrošinājums. Tāpat loģistikas centra izveide būtu atbalstāma, ja tas nodrošinātu ne tikai uzglabāšanu, bet arī piegādi.

Savukārt kā pret argumenti loģistikas centra izveidei tika minēti:

* Negatīva ietekme uz konkurenci, tirgus kropļošana.
* Nav pārliecības, ka tas būtu ekonomiski.
* Pašvaldībai nav tādu resursu, lai uzturētu loģistikas centru, savukārt piegādātājiem nav tāda pārtikas piegādes apjoma, lai ekonomiski izdevīgi realizētu produktu piegādi pat vairākām (blakus) esošām pašvaldībām.
* Vietējiem ražotājiem jau ir savas uzglabāšanas vietas. Formāli izveidotai kopīgai glabātuvei nav jēgas.

Atbildēs vairākkārt tika uzsvērta sadarbības nozīme, norādot uz kooperāciju pēc būtības, nevis mākslīgas kooperācijas apstākļu radīšanu. Papildus tika norādīts, ka ir iespējami citi atbalsta veidi, kas vietējiem pārtikas ražotājiem būtu motivējoši. Piemēram, uzlabojot un efektīvi apsaimniekojot transporta infrastruktūru (ceļus).

Savukārt uzņēmēji atvērti skatījās uz iespēju veidot kopīgus loģistikas risinājumus (kā piemēram, kopīgs transports vai noliktava) vietēji ražotas pārtikas produktu piegādei pašvaldības iestāžu vajadzībām - 6 respondenti uzskata, ka tas ir atbilstošs risinājums, 5 – pieļauj šādu risinājumu.

# PAŠVALDĪBU UN UZŅĒMĒJU IETEIKUMI PĀRTIKAS PUBLISKO IEPIRKUMU PILNVEIDOŠANAI

## Pašvaldību un to iestāžu ieteikumi

Pašvaldību un to iestāžu ieteikumi ir strukturēti divās daļas: ieteikumi iepirkumu plānošanas un sagatavošanas procesam (priekšizpēte un priekšdarbi, dokumentācijas izstrāde, iepirkumu veikšana) un ieteikumi līgumu izpildes uzraudzībai.

**Iepirkumu plānošanas un sagatavošanas procesā:**

* Apzināt potenciālos vietēji ražotu pārtikas produktu piegādātājus, to ražotās produkcijas sortimentu, kvalitāti, apjomus, pieejamības intervālus, lai noteiktu reālās iespējas iegādāties vietēji ražotu pārtiku.
* Veidot potenciālo piegādātāju datu bāzi - lūgt vietējos pārtikas produktu ražotājus iesniegt pašvaldībai sarakstu ar pastāvīgā sortimentā esošiem pārtikas produktiem un aptuvenajiem apjomiem, kā arī šo produktu uzglabāšanas iespējām (periods no-līdz).
* Palielināt iepirkumu sagatavošanai nepieciešamo laika apjomu iesaistītajiem speciālistiem, nepieciešamības gadījumā piesaistīt papildu speciālistus.
* Paaugstināt esošo darbinieku zināšanas vai piesaistīt ārējus speciālistus, kas spēj nodrošināt kvalitatīvu iepirkumu procesu sagatavošanu un vadību, t.sk. tehniskās specifikācijas sagatavošanu, tādā veidā mazinot pārsūdzības un iespēju iepirkt preci vai pakalpojumus, kas dokumentāri atbilst, bet pie izpildes neatbilst pasūtītāja vajadzībām un prasībām.
* Organizēt potenciālajiem piegādātājiem seminārus par iepirkumu prasībām un aspektiem, kas, gatavojot piedāvājumu un veicot pārtikas produktu piegādi, būs jāievēro / jāizpilda.
* Sekmēt vairāku vietējo ražotāju kopīgu dalību viena iepirkuma vajadzībām (skaidrojot nosacījumus, reģionālajām un vietējām uzņēmējdarbības institūcijām sniedzot konsultatīvu atbalstu piedāvājuma sagatavošanas procesā).
* Radīt apstākļus un nosacījumus, kas stimulē vietējos pārtikas ražotājus piedalīties iepirkumos.
* Iesaistīt iepirkumu tehniskās specifikācijas sagatavošanā pārtikas tehnologu vai uztura speciālistu.
* Apvienot vienā iepirkumā produktus/ēdināšanas pakalpojumus vairāku iestāžu vajadzībām, potenciāli visām iestādēm vai viena darbības profila iestādēm (izglītības iestādes, sociālās aprūpes iestādes, veselības aprūpes iestādes) vienas pašvaldības teritorijā.
* Normatīvajos aktos noteiktajās robežās elastīgi piemērot prasības vietējo ražotāju produkcijas sortimentam, iespējām un līguma periodam.

**Līgumu izpildes uzraudzībā:**

* Paaugstināt esošo darbinieku zināšanas vai piesaistīt ārējos speciālistus, kas spēj nodrošināt piegāžu /pakalpojumu uzraudzību, lai līgums tiktu izpildīts pēc fakta, nevis formāli.
* Palielināt produktu piegāžu /ēdinātāju pārraudzībai nepieciešamo laika apjomu iesaistītajiem speciālistiem, nepieciešamības gadījumā piesaistīt papildu speciālistus.
* Ieviest un veikt neatbilstošu produktu aktēšanu un atpakaļ atgriešanu piegādātājiem.
* Ievērot stingu un konsekventu pieeju attiecībā uz atbilstību – nepieņemt neatbilstošu preci.

**Normatīvo aktu regulējumā:**

* Paaugstināt iepirkuma slieksni pārtikas iepirkumiem.
* Iekļaut normatīvajos aktos iespēju iepirkt vietēji ražotu pārtiku bez iepirkuma procedūras; veicot sarunas vai cenu aptauju.
* Ļaut vietējo pārtikas ražotāju produkciju neuzskaitīt kopējā līgumcenā, slēgt vienošanos; ja izpilda kvalitātes prasības, turpināt sadarbību.
* Vienkāršot iepirkuma procedūru mazam produkcijas apjomam.
* Virzīt grozījumu veikšanu MK 20.06.2017. noteikumos Nr.353 “Prasības zaļajam publiskajam iepirkumam un to piemērošanas kārtība”.
* Pieļaut konkrētāku kritēriju un elastīgāku pretendentu izslēgšanas nosacījumu pielietošanu, īpaši gadījumos, kad tiek konstatēta formāla pieeja zaļajam iepirkumam noteiktajām prasībām.
* Nacionālajā elektroniskajā iepirkumu sistēmā (EIS) izveidot sadaļu, kurā ir pieejami tikai vietēji ražoti produkti.

Vairākas pašvaldības norādīja, ka arī ar spēkā esošo tiesību aktu regulējumu ir iespējams iepirkt vietēji ražotus produktus. Izaicinājums ir kompetentu darbinieku pieejamība, it sevišķi piegādes posmā, kurā jāizseko un jāuzrauga pārtikas produktu piegādes plūsmas.

**Nozaru darbību politikās un to ieviešanas instrumentos:**

* Ar atbalsta instrumentiem stimulēt pasākumus, kas sekmētu vietēji ražotas pārtikas piedāvājuma un daudzveidības palielināšanos un jaunu pārtikas ražotāju ienākšanu tirgū.
* Paredzēt nozīmīgas nodokļu atlaides un/vai nodokļu samazinājumu mazajiem pārtikas produktu ražotājiem.
* Ar atbalsta instrumentiem sekmēt pārtikas ražotāju un pārstrādātāju kooperāciju.

## Uzņēmēju ieteikumi

Līdzīgi kā pašvaldību ieteikumi, arī pārtikas ražotāju un pārstrādātāju ieteikumi ir apkopoti divās daļās - pirmā attiecas uz ārējiem faktoriem, kurus uzņēmēji paši nevar ietekmēt un to īstenošanā būtu jāiesaistās publiskā sektora institūcijām. Otrā ieteikumu daļa attiecas uz apstākļiem un faktoriem, kurus uzņēmumi paši var ietekmēt, taču būtu nepieciešami atbalsta instrumenti, kurus izmantojot, tiktu sekmēta pārtikas ražotāju un pārstrādātāju dalība publiskos pārtikas produktu iepirkumos un līdz ar to vietējas izcelsmes pārtikas produktu izmantošana.

**Ieteikumi publiskā sektora institūcijām:**

* Vienkāršot iepirkumus, t.sk. skaidri definēt noteikumus kopumā, atbilstīgi nodefinēt produktu grupas, nodalīt sezonālos produktus atsevišķās daļās, iepirkt lielākos apjomos u.c. – uzņēmēji ir gatavi diskusijām par šo jautājumu.
* Pasūtītājiem pārskatīt un noteikt reālai tirgus situācijai atbilstošas pārtikas produktu iegādes cenas.
* Vietējām pašvaldībām apzināt vietējo pārtikas produktu ražotāju piedāvājuma iespējas (veidi, apjoms, iespējamais piegādes intervāls, kvalitāte u.c.) un izveidot pārtikas produktu ražotāju un pārstrādātāju datu bāzi, kas ietvertu informāciju par vietējo ražotāju un pārstrādātāju pastāvīgā sortimentā esošiem pārtikas produktiem, to aptuvenajiem apjomiem, kā arī šo produktu uzglabāšanas iespējām (periods no-līdz). Sadarboties ar datu bāzē iekļautajiem piegādātājiem, aktīvi informējot par iepirkumiem un aicinot piedalīties pārtikas produktu iepirkumos.
* Izveidot vienotu (pašvaldības vai reģiona līmeņa) prognozējamo pārtikas produktu iepirkumu datu bāzi, kurā redzams, kādi produkti un kādos apjomos būs vajadzīgi tuvumā esošajām iestādēm nākamajā sezonā, kādi ir paredzamie piedāvājumu iesniegšanas termiņi u.c. nosacījumi, kas ļauj plānot ekonomiski izdevīgus audzēšanas un noieta apjomus.
* Organizēt potenciālajiem piegādātājiem seminārus par iepirkumu prasībām un aspektiem, kas, gatavojot piedāvājumus un veicot pārtikas produktu piegādes, būs jāievēro / jāizpilda.
* Ciešāk un efektīvāk uzraudzīt, vai piegādātāji piegādā to ražotāju produktus, kas tika norādīti, iesniedzot piedāvājumu, kā arī to, ka tiek izpildītas kvalitātes prasības.
* Normatīvajos aktos noteiktajās robežās elastīgi piemērot prasības vietējo ražotāju produkcijas sortimentam, iespējām un līguma periodam.
* Valsts pārvaldei aktīvāk rīkoties, lai panāktu taisnīgāku ES lauksaimniecības atbalsta politiku.

**Ieteikumi pārtikas produktu ražotājiem un pārstrādātājiem:**

* Veidot un paaugstināt uzņēmumu spēju piedalīties iepirkumos – izglītot esošos vai piesaistīt arējos cilvēkresursus, kas spēj nodrošināt kvalitatīvu iepirkumu procesu sagatavošanu un vadību.
* Attīstīt kooperāciju vietējas izcelsmes pārtikas produktu ražošanas un piegādes ķēdes veidošanai.
* Izskatīt iespēju veidot kopīgu loģistikas risinājumu (piemēram, kopīgs transports vai noliktava) kvalitatīvu, vietēji ražotas pārtikas produktu piegādei pašvaldības iestāžu vajadzībām.
* Sadarboties kopīgai dalībai pārtikas produktu iepirkumos.

1. Saskaņā ar teritoriju administratīvo iedalījumu līdz 2021. gada 1.jūlijam. [↑](#footnote-ref-1)
2. Vietēji ražoti pārtikas produkti šīs aptaujas īstenotāju izpratnē ir produkti, kas audzēti Latvijā un/vai ražoti no Latvijā iegūtām izejvielām. [↑](#footnote-ref-2)
3. Lai gan kopumā ir aptvertas 100 iestādes, anketēšanas ietvaros detalizētāka informācija izglītības iestāžu grupā ir sniegta par 23 pirmsskolas un vispārējās izglītības iestādēm un 4 speciālās izglītības iestādēm. Tai seko sociālās aprūpes iestāžu grupa ar 13 iestādēm, t.sk. 10 ilgstošas sociālās aprūpes institūcijas pensijas vecuma cilvēkiem (pansionāti, sociālie centri), 1 īslaicīgas sociālās aprūpes un sociālās rehabilitācijas institūcija pieaugušajiem, 1 dienas aprūpes centrs pilngadīgām personām ar garīga rakstura traucējumiem un 1 bērnu un ģimenes atbalsta centrs. Veselības aprūpes iestāžu grupā ir norādītas 3 iestādes: 1 dienas stacionārs, 1 slimnīca un 1 rehabilitācijas centrs.

   [↑](#footnote-ref-3)
4. Produktu kvalitātes un apjoma atbilstības faktori. [↑](#footnote-ref-4)
5. Pārtikas ražotāju un pārstrādātāju gatavība iesaistīties iepirkumos un izpildīt spēkā esošās prasības. [↑](#footnote-ref-5)